ตลาดรูดปรื๊ดเปิดศึกลูกค้าวัยเริ่มทำงาน
บัตรเครดิตธนาคารกรุงเทพ เปิดศึกรุกเจาะลูกค้าเริ่มทำงาน เงินเดือน 1.52 หมื่นบาท เตรียมออกบัตรเอาใจแยกกลุ่มโดยเฉพาะ
7 ก.พ. 2555

บัตรเครดิตธนาคารกรุงเทพ เปิดศึกรุกเจาะลูกค้าเริ่มทำงาน เงินเดือน 1.52 หมื่นบาท เตรียมออกบัตรเอาใจแยกกลุ่มโดยเฉพาะ 
นายโชค ณ ระนอง ผู้จัดการสายบัตรเครดิต ธนาคารกรุงเทพ กล่าวว่า ปีนี้ธนาคารจะหันมาขยายฐานบัตรเครดิตกลุ่มคนรุ่นใหม่ที่เพิ่งจบการศึกษา เริ่มต้นทำงาน มีรายได้ตั้งแต่ 1.52 หมื่นบาท จากเดิมผู้สมัครบัตรเครดิตของธนาคารต้องมีรายได้ขั้นต่ำเดือนละ 2 หมื่นบาท จากเดิมธนาคารไม่ได้มองลูกค้ากลุ่มนี้ เพราะไม่มีวินัยทางการเงิน แต่ในช่วง 2 ปีที่ผ่านมาเริ่มเห็นข้อมูลแล้วว่าลูกค้ากลุ่มนี้มีวินัยทางการเงินมากขึ้น ส่วนหนึ่งอาจเป็นเพราะความเข้าใจ ของลูกค้าที่มีต่อเครดิตบูโรมีมากขึ้น
ทั้งนี้ ในเร็วๆ นี้ธนาคารจะออกบัตรเครดิตสำหรับลูกค้ากลุ่มนี้โดยเฉพาะ ตลาดยังมีช่องว่างอีกมาก ส่วนหนึ่งเป็นเพราะรัฐบาลได้ขึ้นรายได้ขั้นต่ำในกลุ่มข้าราชการที่เพิ่งจบการศึกษาเป็น 1.5 หมื่นบาทด้วย
นายโชค กล่าวว่า เหตุผลที่ธนาคารต้องการขยายฐานลูกค้ากลุ่มคนรุ่นใหม่ เพราะสามารถขายผลิตภัณฑ์การเงินอื่นพ่วงได้ด้วย และเป็นกลุ่มที่นิยมผ่อนชำระ ซึ่งจะทำให้ธนาคารมีรายได้จากดอกเบี้ยเพิ่มขึ้น
ปัจจุบันธนาคารมีบัตรเครดิตทั้งสิ้น 1.2 ล้านบัตร โดยปีนี้ตั้งเป้าหมายเพิ่มบัตรเครดิต 25-30% ในจำนวนนี้เป็นกลุ่มคนรุ่นใหม่ 15% 
ลูกค้าของธนาคารมียอดใช้จ่ายผ่านบัตรเดือนละ 9,000 บาท ซึ่งยังไม่รวมกลุ่มลูกค้าแพลทินัมและลูกค้าของธนาคาร 60% ชำระเต็มวงเงิน ที่เหลือ 40% ใช้วิธีผ่อนชำระ
ก่อนหน้านี้ ธนาคารไทยพาณิชย์ ก็ประกาศชัดว่าปีนี้จะเน้นขยายฐานลูกค้าที่เพิ่งจบการศึกษาเริ่มต้นทำงาน เพราะเป็นกลุ่มที่ธนาคารยังขาดฐานลูกค้า ส่วนใหญ่เป็นลูกค้าที่มีรายได้สูง ทำให้การผ่อนชำระเป็นแบบเต็มจำนวน และการเริ่มต้นเข้าหาตลาดลูกค้ารุ่นใหม่ก็จะทำให้คนกลุ่มนี้ใช้ผลิตภัณฑ์กับธนาคารต่อเนื่อง
ขณะที่บริษัทบัตรกรุงไทยที่กำลังอยู่ระหว่างการปรับทิศทางธุรกิจก็เน้นลูกค้ากลุ่มนี้มากขึ้น
นายโชค กล่าวว่า สำหรับบัตรเดบิตของธนาคารนั้น มีลูกค้าที่ใช้จ่ายผ่านการรูดบัตรจำนวนไม่มากประมาณ 3.54 แสนบัตร จากจำนวนบัตรเดบิตทั้งธนาคาร 14 ล้านบัตร แต่กลุ่มลูกค้าที่ใช้จ่ายผ่านบัตรจะมีปริมาณใช้จ่ายสูงถึงเดือนละ 4,000-5,000 บาท ซึ่งเป็นกลุ่มที่คุ้นเคยกับการใช้จ่ายผ่านบัตรเดบิต สิ้นปีนี้ธนาคารจะเพิ่มจำนวนบัตรเดบิตให้เพิ่มเป็น 16 ล้านบัตร
นายสมบูรณ์ ครบธีรนนท์ ผู้จัดการบริษัท วีซ่า ประจำประเทศไทย กล่าวว่า ปัจจุบันมีผู้ใช้บัตรเดบิตในไทย 30 ล้านบัตร แต่การใช้จ่ายด้วยการรูดบัตรผ่านบัตรเดบิตมีจำนวนน้อยมาก คนไทยยังนิยมใช้เงินสดเป็นส่วนใหญ่ แม้วีซ่าและธนาคารจะร่วมกันทำการตลาดต่อเนื่อง
อย่างไรก็ดี ตั้งเป้าหมายภายใน 35 ปีข้างหน้า จะทำให้บัตรเดบิตวีซ่ามีผู้ใช้จ่ายผ่านการรูดบัตรเป็น 50% เพื่อช่วยระบบการชำระเงินและเศรษฐกิจของประเทศ